
NOTA

referitoare la poziţia ANRE cu privire la unele probleme aflate în dezbaterea proiectului de Lege pentru completarea Legii serviciului public de alimentare cu energie termică nr. 325/2006

Având în vedere interesul exprimat în media cu privire la unele aspecte aflate în dezbaterile  privind proiectul de Lege pentru completarea Legii serviciului public de alimentare cu energie termică nr. 325/2006,  ANRE dorește să facă cunoscute următoarele aspecte clarificatoare:

1. Ca urmare a modificării Legii serviciilor comunitare de utilități publice nr. 51/2006 prin legea nr. 225/2016,  ANRE a fost desemnată autoritate competentă pentru licențierea, reglementarea și controlul activităților de producere, transport, distribuție și furnizare a energiei termice livrate prin sistem centralizat de serviciile publice înființate în acest scop la nivel local. Având această calitate, ANRE a fost invitată să facă parte din grupul de lucru pentru redactarea proiectului de Lege pentru completarea Legii serviciului public de alimentare cu energie termică nr. 325/2006. Din acest grup de lucru,  aflat sub coordonarea Comisiei pentru Industrii și Servicii a Camerei Deputaților, mai fac parte reprezentanți ai MDRAPFE, ai ME, ai autorităților locale , ai operatorilor serviciului de alimentare centralizată cu energie termică, ai asociațiilor de proprietari, etc.

2. ANRE consideră că prevederile proiectului de lege supus dezbaterii trebuie să fie coroborate și armonizate cu prevederile altor legi care au relevanță pentru alimentarea cu căldură a locuințelor, cum sunt:

  - Legea  privind eficiența energetică nr. 121/2014;

  - Legea privind performanța energetică a clădirilor nr. 372/2005, republicată în 2016 ca urmare a OUG nr. 13/2016 aprobată prin Legea nr. 156/2016; 

3. Referitor la ecoul în media a chestiunii alegerii soluției de alimentare cu căldură a unei locuințe, dorim să facem cunoscut că în această problemă Legea nr. 372/2005, republicată în anul 2016, dispune la art. 9 că  prin certificatul de urbanism emis de autoritățile locale, în vederea obținerii autorizației de construire, se va solicita întocmirea unui studiu privind posibilitatea utilizării unor sisteme alternative de eficiență ridicată, în funcție de fezabilitatea acestora din punct de vedere tehnic, economic și al mediului înconjurător, ca parte a studiului de fezabilitate obligatoriu a fi depus pentru obținerea autorizației de construire. Sistemele alternative enumerate în lege sunt: sisteme descentralizate bazate pe surse regenerabile, sisteme de cogenerare/trigenerare, sisteme centralizate de încălzire sau de bloc, pompe de căldură, etc. Această cerință este obligatorie pentru clădirile noi/ansambluri de clădiri de tip  locuințe familiale, blocuri de locuințe, birouri, clădiri de învățământ, spitale, hoteluri, etc. specificate la art 6. alin. (1).

4. Subliniem că prevederile proiectului de lege pentru completarea Legii nr. 325/2006 sunt supuse principiilor constituționale referitoare la neretroactivitate și nediscriminare, urmărind optimizarea funcționării serviciului public prin creșterea eficienței energetice, diminuarea riscurilor privind siguranța și sănătatea consumatorilor și  creșterea calității serviciului de alimentare cu energie termică pentru  ca acesta să rămână/să devină atractiv pentru consumatori.

